**Predkladacia správa**

Vláda Slovenskej republiky svojím uznesením č. 688 zo 4. decembra 2013 schválila návrh Národného programu aktívneho starnutia na roky 2014 – 2020 a uložila ministrom, predsedom ostatných ústredných orgánov štátnej správy a správcom ďalších kapitol štátneho rozpočtu zabezpečiť plnenie úloh vyplývajúcich z Národného programu aktívneho starnutia na roky 2014 – 2020 a predložiť ministrovi práce, sociálnych vecí a rodiny Slovenskej republiky svoje správy o plnení úloh vyplývajúcich z Národného programu aktívneho starnutia na roky 2014 – 2020 za predchádzajúce obdobie po prvýkrát do 29. februára 2016. Zároveň uložila ministrovi práce, sociálnych vecí a rodiny Slovenskej republiky predložiť na rokovanie vlády správu o plnení úloh vyplývajúcich z Národného programu aktívneho starnutia v termíne do 30. apríla 2016.

Návrh Správy o  plnení úloh vyplývajúcich z Národného programu aktívneho starnutia na roky 2014 – 2020 za obdobie do 31. decembra 2015 bol vypracovaný na základe čiastkových správ, ktoré nám poskytli všetky ministerstvá, ostatné ústredné orgány štátnej správy, správcovia ďalších kapitol štátneho rozpočtu, Národná banka Slovenska, Rozhlas a televízia Slovenska, Sociálna poisťovňa, samosprávne kraje, Združenie miest a obcí Slovenska, Jednota dôchodcov na Slovensku, Združenie kresťanských seniorov, Fórum pre pomoc starším a pod.

Cieľom Správy o  plnení úloh vyplývajúcich z Národného programu aktívneho starnutia na roky 2014 – 2020 je vyhodnotenie stavu plnenia úloh za prvé dva roky realizácie konkrétnych aktivít podporujúcich aktívne starnutie v slovenskej spoločnosti ako jej základný verejný záujem a trvalú politickú prioritu.

Správa o plnení úloh vyplývajúcich z Národného programu aktívneho starnutia na roky 2014 – 2020 nemá vplyvy na rozpočet verejnej správy, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.